Рат пете коалиције био је рат 1809. између савеза Аустрије и Велике Британије против Наполеонове Француске и Баварске. Сукоб се одвијао највише у централној Европи од априла до јула 1809. Британија је тада већ учествовала у Рату за шпанску независност, али послала је једну експедицију у Холандију да смањи притисак на Аустрију. То је имало мали ефекат на исход рата. После много сукоба у Баварској и дуж Дунава рат је завршио победом Француске после битке код Ваграма почетком јула 1809. Шенбрунски мир је био најтежи мир који је Француска наметнула Аустрији. Метерних и надвојвода Карло су успели да очувају Аустријско царство у замену за обећање да ће помагати француске напоре. Француска је Аустрији одузела Корушку, Крањску и јадранске луке. Галицију је предала Пољској, а подручје Салцбурга Баварској. Аустрија је изгубила три милиона поданика, тј. око једне петине становништва. Док се настављао рат у Шпанији, рат пете коалиције је био највећи сукоб на европском континенту до Наполеонове инвазије Русије.